Document ID: 32009R0388

ΚΑΝΟΝΙΣΜΌΣ (ΕΚ) αριθ. 388/2009 ΤΗΣ ΕΠΙΤΡΟΠΉΣ
της 12ης Μαΐου 2009
για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου σχετικά με το καθεστώς εισαγωγών και εξαγωγών των μεταποιημένων προϊόντων με βάση τα σιτηρά και το ρύζι
(Κωδικοποιημένη έκδοση)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως τα άρθρα 143, 170, και 187, σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1518/95 της Επιτροπής, της 29ης Ιουνίου 1995, για τις λεπτομέρειες εφαρμογής των κανονισμών (ΕΟΚ) αριθ. 1418/76 και (ΕΟΚ) αριθ. 1766/92 του Συμβουλίου σχετικά με το καθεστώς εισαγωγών και εξαγωγών των μεταποιημένων προϊόντων με βάση τα σιτηρά και το ρύζι, και την τροποποίηση του κανονισμού (ΕΚ) αριθ. 1162/95 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και του ρυζιού (2), έχει ουσιωδώς τροποποιηθεί (3). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.
(2)
Πρέπει να θεσπιστούν στο πλαίσιο των διεθνών υποχρεώσεων που δεσμεύουν την Κοινότητα κανόνες εφαρμογής που αφορούν τους δασμούς κατά την εισαγωγή και τις επιστροφές που εφαρμόζονται στις συναλλαγές με τις τρίτες χώρες για τα μεταποιημένα προϊόντα με βάση τα σιτηρά και το ρύζι, με εξαίρεση, ωστόσο, τις σύνθετες ζωοτροφές για τις οποίες προβλέπονται ειδικοί κανόνες.
(3)
Η επιστροφή πρέπει να έχει ως αντικείμενο την αντιστάθμιση της διαφοράς μεταξύ των τιμών των προϊόντων στο εσωτερικό της Κοινότητας και των τιμών που εφαρμόζονται στην παγκόσμια αγορά, για το σκοπό αυτό, πρέπει να καθορισθούν κριτήρια σύμφωνα με τα οποία καθορίζεται η επιστροφή σε συνάρτηση, ιδίως, με τις τιμές των βασικών προϊόντων εντός και εκτός της Κοινότητας, καθώς και με τις δυνατότητες και τους όρους πώλησης των μεταποιημένων προϊόντων στην παγκόσμια αγορά.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την εφαρμογή του παρόντος κανονισμού νοούνται:
α) «μεταποιημένα προϊόντα»: τα προϊόντα ή ομάδες προϊόντων που αναφέρονται:
β) «βασικά προϊόντα»: τα σιτηρά που περιλαμβάνονται στο παράρτημα Ι μέρος Ι στοιχεία α) και β) του κανονισμού (ΕΚ) αριθ. 1234/2007 και το ρύζι σε θραύσματα που αναφέρεται στο παράρτημα Ι μέρος ΙΙ στοιχείο β) του εν λόγω κανονισμού.
Άρθρο 2
1. Η επιστροφή που δύναται να χορηγείται για τα μεταποιημένα προϊόντα καθορίζεται λαμβανομένων, ιδίως, υπόψη:
α)
της εξέλιξης των τιμών των βασικών προϊόντων εντός της Κοινότητας, καθώς και στην παγκόσμια αγορά·
β)
των ποσοτήτων των βασικών προϊόντων που είναι αναγκαία για την παρασκευή του εν λόγω προϊόντος και, ενδεχομένως, του ισοδύναμου χαρακτήρα των εν λόγω προϊόντων·
γ)
της ενδεχόμενης σώρευσης των επιστροφών που εφαρμόζονται στα διάφορα προϊόντα, τα οποία λαμβάνονται από την ίδια διαδικασία μεταποίησης από το ίδιο βασικό προϊόν·
δ)
των δυνατοτήτων και των συνθηκών πώλησης των μεταποιημένων προϊόντων στην παγκόσμια αγορά.
2. Οι επιστροφές καθορίζονται τουλάχιστον μία φορά το μήνα.
Άρθρο 3
1. Η επιστροφή προσαρμόζεται σύμφωνα με τα άρθρα 14 και 15 του κανονισμού (ΕΚ) αριθ. 1342/2003 της Επιτροπής (4). Η προσαρμογή πραγματοποιείται με την αύξηση ή τη μείωση της επιστροφής του ποσού που προκύπτει από καθεμία από τις προσαρμογές που προβλέπονται στις παραγράφους 1 και 3 του άρθρου 14 του κανονισμού (ΕΚ) αριθ. 1342/2003, ανά τόνο βασικού προϊόντος, πολλαπλασιαζόμενης με τους συντελεστές οι οποίοι αντιστοιχούν στο εν λόγω μεταποιημένο προϊόν στη στήλη 4 του παραρτήματος Ι του παρόντος κανονισμού.
2. Για την εφαρμογή του άρθρου 164 παράγραφος 4 και του άρθρου 166 πρώτο εδάφιο του κανονισμού (ΕΚ) αριθ. 1234/2007, το μηδενικό ποσό δεν θεωρείται επιστροφή και, ως εκ τούτου, δεν εφαρμόζεται η προσαρμογή που προβλέπεται στην παράγραφο 1 του άρθρου 15 του κανονισμού (ΕΚ) αριθ. 1342/2003.
Άρθρο 4
1. Τα κράτη μέλη ανακοινώνουν στην Επιτροπή, κάθε μέρα πριν από τις 15:00 (ώρα Βρυξελλών), τις ποσότητες για τις οποίες έχουν ζητηθεί πιστοποιητικά εξαγωγής.
2. Για τα μεταποιημένα προϊόντα με βάση τα σιτηρά και το ρύζι που δεν αναφέρονται στο άρθρο 162 παράγραφος 1 στοιχείο β) του κανονισμού (ΕΚ) αριθ. 1234/2007, τα κράτη μέλη ανακοινώνουν στην Επιτροπή το αργότερο την Τετάρτη κάθε εβδομάδας, για την προηγούμενη εβδομάδα, για κάθε κωδικό προϊόντος όπως καθορίζεται στο παράρτημα Ι του κανονισμού (ΕΟΚ) αριθ. 3846/87 της Επιτροπής (5), τις ποσότητες για τις οποίες εκδόθηκαν πιστοποιητικά, αναφέροντας χωριστά τα προϊόντα που εξήχθησαν με επιστροφή και τα προϊόντα που εξήχθησαν χωρίς επιστροφή.
Άρθρο 5
1. Όταν, για ένα ή περισσότερα προϊόντα, πληρούνται οι όροι που προβλέπονται στο άρθρο 187 του κανονισμού (ΕΚ) αριθ. 1234/2007, είναι δυνατόν να ληφθούν από την Επιτροπή τα ακόλουθα μέτρα:
α)
εφαρμογή ενός φόρου κατά την εξαγωγή. Ο φόρος αυτός καθορίζεται από την Επιτροπή μία φορά την εβδομάδα. Ο εν λόγω φόρος μπορεί να διαφοροποιείται ανάλογα με τον προορισμό·
β)
συνολική ή μερική αναστολή της έκδοσης πιστοποιητικών εξαγωγής·
γ)
συνολική ή μερική απόρριψη των αιτήσεων πιστοποιητικών εξαγωγής που βρίσκονται σε εκκρεμότητα.
2. Ο φόρος κατά την εξαγωγή που αναφέρεται στην παράγραφο 1 στοιχείο α) είναι αυτός που εφαρμόζεται κατά την ημέρα της τήρησης των τελωνειακών διατυπώσεων.
Εντούτοις, μετά την αίτηση του ενδιαφερομένου, η οποία κατατίθεται ταυτόχρονα με την αίτηση πιστοποιητικού, ο φόρος κατά την εξαγωγή που εφαρμόζεται την ημέρα της υποβολής της αίτησης πιστοποιητικού εφαρμόζεται σε εξαγωγή η οποία πρέπει να πραγματοποιηθεί κατά τη διάρκεια ισχύος αυτού του πιστοποιητικού.
3. Η Επιτροπή κοινοποιεί την απόφασή της στα κράτη μέλη και τη δημοσιεύει.
Άρθρο 6
Καθορίζονται, σε περίπτωση ανάγκης, σύμφωνα με τη διαδικασία στην οποία παραπέμπει το άρθρο 195 παράγραφος 2 του κανονισμού (ΕΚ) αριθ. 1234/2007, οι μέθοδοι που χρησιμοποιούνται για τον υπολογισμό της περιεκτικότητας σε τέφρα, σε λιπαρές ουσίες, σε άμυλο, η διαδικασία μετουσίωσης και κάθε άλλη μέθοδος ανάλυσης, που καθίσταται αναγκαία για την εφαρμογή του παρόντος κανονισμού όσον αφορά το καθεστώς εισαγωγών ή εξαγωγών.
Άρθρο 7
Ο κανονισμός (ΕΚ) αριθ. 1518/95 καταργείται.
Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος ΙΙΙ.
Άρθρο 8
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Μαΐου 2009.

Labels: 2
17
3
12
15